
-PRIOPĆENJE ZA MEDIJE

Poreč, 11. kolovoza 2025.


Porečko ljeto: Ovog tjedna Summer Wine Park Festival, Mystic Forest, Ribarska fešta, La mula de Parenzo Tours, Sunset Cinema i još mnogo toga


Nakon izuzetno bogatog tjedna ispunjenog vrhunskim koncertima tribute bendova Lady Gage i Zucchera, te nastupom talijanskog glazbenog velikana Maria Biondija, Poreč nastavlja u istom ritmu i ovoga tjedna donoseći niz događanja koja spajaju glazbu, tradiciju, eno-gastronomiju i nezaboravne ljetne trenutke.

Večeras, 11. kolovoza, s početkom u 21 sat, Park Olge Ban pretvorit će se u čarobnu scenu Mystic Foresta, jedinstvenog večernjeg programa koji kroz svjetlosne instalacije, glazbu, scenske efekte i prirodno okruženje stvara sugestivnu šetnju kroz svjetlo, zvuk i prirodu, brišući granicu između stvarnog i zamišljenog. 

Od utorka do četvrtka, 12. do 14. kolovoza, Park Olge Ban ugostiti prvo izdanje Summer Wine Park Festivala, ljetne eno-gastro manifestacije koja spaja vrhunska vina, laganu glazbu i opuštenu atmosferu. Posjetitelji će moći kušati vina renomiranih vinara Poreštine, poput Brčića, Kaduma, Damjanića, Ritoše, Terzola, DeValentinisa i Muškovića. Uz vina, posjetitelji će moći uživati u ponudi hrane i proizvoda s oznakom IQ – Istrian Quality: maslinovo ulje, salame, sirevi, češnjak i više – sve u organizaciji tvrtke Jurikta. Radno vrijeme festivala je od 18 do 24 sata, a za glazbeni ugođaj pobrinut će se DJ Mr. G

Srijeda, 13. kolovoza, bit će dan bogat događanjima: u Červar Portu s početkom u 20 sati održat će se Ribarska fešta s lokalnim ribljim specijalitetima i glazbom Malvazija Band-a, dok u Lapidariju Zavičajnog muzeja Poreštine publika će uživati u jubilarnom 30. izdanju Jazza u Lapidariju uz nastup Duetto Chapetlewsky - Krunoslav Levačić (bubnjevi) i Luka Čapeta (električna gitara). Istoga dana, novouređena Marina Poreč ugostit će Sunset Vibes, večer opuštanja uz glazbu i zalazak sunca.


U četvrtak, 14. kolovoza, s početkom u 19 sati, održati će se još jedna interpretativna šetnja kroz povijest grada, inspirirana najpoznatijom Porečankom iz pjesme “La mula de Parenzo”, koja vodi posjetitelje na šetnju kroz povijest Poreča. Kroz priče likova iz prošlosti, sudionici će se upoznati s tradicijom i poviješću grada s kraja 19. i početka 20. stoljeća te zapjevati stihove pjesme koja se danas smatra neslužbenom himnom Poreča. Program je besplatan, no prethodna rezervacija mjesta je obavezna, putem telefona (091 432 3745), e-maila (lamuladeparenzo@muzejporec.hr) ili osobno u Centru za posjetitelje “La mula de Parenzo”.

Istoga dana, na Trgu slobode od 9 do 20 sati održava se Smotra istarskih autohtonih proizvoda, gdje će posjetitelji moći kušati i kupiti najbolje iz istarske poljoprivrede – od meda i maslinova ulja do vina i prirodne kozmetike. 

Petak, 15. kolovoza, rezerviran je za Poreč Sunset Cinema, projekciju filma na otvorenom uz DJ-a, u romantičnom okruženju gradske plaže i borove šumice, a toga dana na rasporedu je biografski film o Andrei Bocelliju "The Music of Silence".

Subota, 16. kolovoza, biti će u znaku plesa i filma. Na Trgu slobode s početkom u 21 sat moći ćete zaplesati na nezaboravnoj večeri Latino party u Poreču uz DJ Fabrisa uz ritmove salse, bachate i kizombe. Isto u 21 sat, na Gradskoj plaži održati će se još jedna čarobna večer Poreč Sunset Cinema, kada na rasporedu je film o Robbie Williamsu „Better Man“.

Istoga dana, Nova Vas slavi svog zaštitnika svetog Roka tradicionalnom pučkom feštom, koja započinje svečanom misom, a nastavlja se bogatim zabavnim programom tijekom večeri.

Detaljan raspored događanja dostupan je na službenim internetskim stranicama Turističke zajednice Grada Poreča: www.myporec.com, kao i u PDF izdanju dostupnom za preuzimanje i ispis putem rubrike Brošure.


TURISTIČKA ZAJEDNICA GRADA POREČA

